《村北》
清代·方登峄

野旷朝霭清，峰高日半规。远风吹水气，澹林结幽姿。

策蹇访故人，村北路逶迤。碧阴漾千亩，凉露沁心脾。

刈麦走田父，妇子相追随。老翁欣得食，回头顾其儿。

大儿束麦把，小儿抱豆枝。歌笑偕邻叟，饮濯清湍湄。

留连缓去路，寓目心情怡。田间有真乐，朝市知者谁？

作者简介：（1659—1725）安徽桐城人，字凫宗，号屏柘。方孝标侄。诸生。康熙间官工部主事。五十年，以戴名世《南山集》案牵连，戍黑龙江。在戍所种花赋诗。后奉诏赦归，则已死塞外。有《述本堂诗集》。